# **Оснивање Савета за сарадњу и развој цивилног друштва**

## Увод

На предлог Министарства за људска и мањинска права и друштвени дијалог Влада Републике Србије је током 2022. године усвојила Стратегију за стварање подстицајног окружења за развој цивилног друштва у Републици Србији за период 2022-2030. године (у даљем тексту: Стратегија), као и Акциони план за спровођење Стратегије за стварање подстицајног окружења за развој цивилног друштва у Републици Србији за период од 2022-2030. године, за период 2022-2023. године (у даљем тексту: Акциони план).

Стратегијом је предвиђено оснивање Савета за сарадњу и развој цивилног друштва Владе Републике Србије (у даљем тексту: Савет) као једног од важних институционалних механизама сарадње јавног и цивилног сектора који представља један од могућих модела структурираног дијалога Владе и ОЦД. У пратећем Акционим плану за спровођење Стратегије једна од активности у оквиру Посебног циља 1: Обезбеђење већег укључивања цивилног сектора у процес доношења одлука на свим нивоима власти је активност 1.1.1. Образовање Савета за сарадњу и развој цивилног друштва и одржавање редовних састанака.

Министарства за људска и мањинска права и друштвени дијалог (у даљем тексту: Министарство) је ценећи значај формирања Савета као новог механизма за сарадњу јавних власти са цивилним друштвом у циљу стварања подстицајног окужења за развој цивилног друштва, одлучило да процес избора чланова/ица Савета буде јаван и транспарентан. Министарство очекује да у процесу јавних консултација са ОЦД дође до најбољег и најоптималнијег модела за оснивање Савета. Структура чланства у Савету треба да буде таква да се исти састоји од једнаког броја представника органа државне управе и представника организација цивилног друштва, или таква да представници организација цивилног друштва буду у већини. Представници организација цивилног друштва бирају се на предлог цивилног сектора.

Министарство је током прошле године одржало два састанка са организацијама цивилног друштва (у даљем тексту: ОЦД) које су активне у стварању подстицајног окружења за развој цивилног друштва са циљем да се добије иницијални предлог за разматрање. Добијени предлог ОЦД Министарство је размотрило и упоредило са другим моделима Савета који су формирани и делују у другим државама у нашем региону. На тај начин настао је овај Предлог за оснивање Савета за сарадњу и развој цивилног друштва. Овај предлог ће се разматрати на јавним консултацијама са ОЦД до 10. марта 2023. године.

***Предлог:***

# **Оснивање Савета за сарадњу и развој цивилног друштва**

### **Мандат**

Савет је саветодавно тело Владе за унапређење сарадње, дијалога и стварање подстицајног окружења за развој цивилног друштва у Србији.

Савет је надлежан за:

* Праћење и анализу стања и давање предлога за побољшање, везано за: (i) Слобода удруживања, слобода окупљања и слобода изражавања; (ii) Учешће грађана у доношењу прописа; (iii) Правни оквир за пословање организација (правни и финансијски оквир деловања); (iv) Финансирање из јавних извора; (v) Филантропија; (vi) Пружање услуга/Социо-економски развој; (vii) Волонтирање, неформално образовање и грађански ангажман;
* Праћење имплементације Стратегије и имплементацију пратећих Акционих планова;
* Праћење и анализу јавних политика које се односе и утичу на подстицајно окужење за развој цивилног друштва;
* Праћење укључености ОЦД-а у процесе креирања јавних политика путем разматрања извештаја о спроведеним консултацијама од стране органа државне управе и давање препорука за унапређење стандарда и праксе процеса консултација са заинтересованим странама;
* Заузимање ставова и давање препорука/мишљења о предлозима закона, стратегија, програма и других правних аката који се односе и утичу на подстицајно окружење и деловање цивилног друштва (укључујући и израду пописаипрегледа свих прописа који утичу на рад ОЦД и идентификовање потреба за изменама прописаипрегледа и њиховом применом;
* Праћење и анализирање/разматрање извештаја међународних и домаћих организација везаних за подстицање окружења за развој цивилног друштва, у делу у коме су релевантни за рад Савета[[1]](#footnote-1);
* Припрему, разматрање и усвајање годишњег извештаја о раду Савета.

*Опције за разматрање додатних надлежности:*

1. *Да се у мандат дода и (viii) Учешће ОЦД у процесу европских интеграција, које не залази у надлежности Националног конвента о ЕУ, већ разматра учешће ОЦД у процесу европских интеграција као што је то одређено Стратегијом.*
2. *Да се у мандат дода и могућност за реаговање и разматрање других актуелних питања која се односе на развој и деловање цивилног друштва и заштиту људска права. За ово питање је потребно да се прецизира начин сазивања седница Савета које би биле хитне и заказане на захтев чланова Савета. Ово питање се може уредити Пословиником о раду Савета.*
3. *У земљама у региону, често је мандат везан и за сарадњу с надлежним телима у планирању приоритета националних програма доделе финансијске подршке за пројекте организација цивилнога друштва, као и преглед и анализа периодичних и годишњих извештаја тела државне управе о финансијској подршци и средствима додељеним организацијама. Питање је да ли и ова надлежност може бити део мандата Савета, или је довољно да Савет прати спровођење Стратегије и Акционих планова где су ова питања укључена.*

## **Структура Савета**

Како би се показала отвореност Владе према ОЦД и показале намере за развој дијалога и међусобног поверења, препоручује се да број чланова у првом саставу буде једнак или, као што је случај у већини земаља из региона, да број чланова из реда ОЦД буде бројнији од представника државне управе. У случају одлуке једнаког броја чланова, препорука је да председник савета буде из ОЦД.

Савет не би требало да има ни превише, али ни премало чланова/ица. Уколико би број чланова био једнак и бројао укупно 20 чланова/ица, од тога би било 10 из ОЦД (регистровано сагласно Закону о удружењима и Закону о задужбинама и фондацијама) и 10 из државних институција.

Представници цивилног друштва би требало да буду изабрани према својој стручности, искуству и познавању цивилног сектора у једном, или више подручја и тема које су наведене као примарне у мандату Савета: (i) Слобода удруживања, слобода окупљања и слобода изражавања; (ii) Учешће грађана у доношењу прописа; (iii) Правни оквир за пословање организација (правни и финансијски оквир деловања); (iv) Финансирање из јавних извора; (v) Филантропија; (vi) Пружање услуга/Социо-економски развој; (vii) Волонтирање, неформално образовање и грађански ангажман.

Овај приступ је најближи моделу Савета који је примењен у Р. Словенији, где се представници цивилног друштва не бирају према секторима деловања, већ се траже најбољи познаваоци прилика у цивилном сектору са фокусом на једну од тема које су дефинисани као приоритетне.

Препоручује се да чланови из реда државне управе буду доносиоци одлука на високом нивоу (нпр. државни секретари) како би се омогућио ефективан и ефикасан надзор над имплементацијом закључака Савета: (i) Министарство за људска и мањинска права и друштвени дијалог/Министарство (или други орган) надлежно за сарадњу са цивилним друштвом; (ii) Министарство надлежно за државну управу и локалну самоуправу; (iii) Министарство надлежно за културу; (iv) Министарство надлежно за унутрашње послове; (v) Министарство надлежно за социјалну заштиту; (vi) Министарство надлежно за послове правосуђа; (vii) Министарство надлежно за образовање; (viii) Министарство надлежно за финансије; (ix) Министарство надлежно за европске интеграције; (x) Републички секретаријат за јавне политике.

Савет има могућност да на своје састанке позива и у рад укључује посматраче – експерте, независне институције, представнике других институција које нису овде наведене и слично.

Када је у питању процес доношења одлука Савета, требало би тежити да се све одлуке доносе консензусом чланова/ица. У одређеним ситуацијама може се користити гласање. У том случају одлуке се доносе већином гласова. У моделу већег броја чланова из ОЦД, у случају парног броја гласова, одлучујући је глас председника савета који је представник ОЦД.

*Опције за разматрање током консултација:*

1. *Размотрити могућност већег броја представника ОЦД, нпр. један или два представника организација више него државних институција. Таква пракса постоји у нашем региону, на пример у Северној Македонији и у Хрватској у прва два мандата Савета. Такође, регионална је пракса да председавајући Савета буде представник ОЦД-а (Хрватска, Словенија и Северна Македонија).*
2. *Да поред основног „круга“ институција, постоји и „шири круг“ институција који учествује у раду Савета, по позиву, без права гласа: (i) Агенција за привредне регистре; (ii) Министарство надлежно за привреду; (iii) Републички секретаријат за законодавство; (iv) Министарство надлежно за област заштите потрошача; (v) Министарство надлежно за област здравља; Канцеларија за ИТЕ.*

## **Начин избора чланова Савета**

Јавни позив за предлагање чланова Савета који објављује Министарство за људска и мањинска права и друштвени дијалог (у даљем тексту: Министарство), мора садржати најмање:

- основне информације о Савету;

- сврху одабира представника;

- податке о броју представника;

- назнаку свих услова које ОЦД морају испунити како би учествовали у поступку;

- назнаку свих услова које кандидат за представника мора испунити;

- обавештење да Министарство може захтевати додатна појашњења, или пропратне документе у поступку, ако је потребно, како би се проверило јесу ли услови за учешће у поступку испуњени односно за осигурање исправности спровођења поступка;

- начин подношења захтева за учешће у поступку пријаве путем пријавног обрасца;

- контакти за додатне информације о поступку, и сл.

Јавни позив садржи и остале информације које су прописане Смерницама за укључивање организација цивилног друштва у радне групе за израду предлога докумената јавних политика и нацрта, односно предлога прописа.

Критеријуми за организације цивилног друштва

Да би могле предложити кандидате за члана Савета, организације цивилног друштгва морају задовољити следеће услове:

1. регистроване су у складу са одредбама Закона о удружењима и Закона о задужбинама и фондацијама пет године пре објаве јавног позива;
2. у Статуту имају утврђене делатности и циљеве у једном или више подручја која су део мандата Савета;
3. да су организације уредно подносиле финансијске извештаје Агенцији за привредне регистре (АПР) у последњих пет година;
4. Имају потписане изјаве од још 5 других организација да номинују свог кандидата;

Додатно, потребно је да:

1. деловање ОЦД буде усмерено према јавности и интересима заједнице - обухвата интересе различитих група грађана и циљних група обухваћене Стратегиом за стварање подстицајног окружења за развој цивилног друштва;
2. располажу организационим, техничким и људским капацитетима за координацију активности;
3. имају искуство и капацитет за заговарање у једаном, или висе подручја, која су главни мандат Савета: (i) Слобода удруживања, слобода окупљања и слобода изражавања; (ii) Учешће грађана у доношењу прописа (iii) Правни оквир за пословање организација (правни и финансијски оквир деловања); (iv) Финансирање из јавних извора; (v) Филантропија; (vi) Пружање услуга/Социо-економски развој; (vii) Волонтирање, неформално образовање и грађански ангажман.
4. да су у претходне четири године спровеле истраживања, израдиле анализе/предлог јавне политике, организовале догађаје, или реализовале пројект/е усмерене на унапређење стања у подручјима који су главни мандат Савет и Стратегије за стварање подстицајног окружења за развој цивилног друштва;
5. да су у последње четири године биле чланице мреже, или асоцијације ОЦД-а, или учествовале у активностима за мониторинг и заступање за унапређење подстицајног окружења цивилног друштва, или реализацију пет или више пројеката у сарадњи с другим организацијама;

Критеријуми за кандидате за чланове/ице

Кандидати предложени за чланове/ице Савета морају испуњавати следеће услове:

1. да су пунолетни држављани Републике Србије;
2. поседују најмање седам година радног или волонтерског искуства у цивилном друштву;
3. имају експертизу у питањима цивилног друштва у једној или више од главних тема/мандата Савета и циљева Стратегије (број реализованих пројеката; објављене публикације; учешће у радним групама; иницирање и учешће у процесу заговарања, и слично);
4. чланови су домаћих и међународних стручних, саветодавних и професионалних организација, удружења и тела;
5. нису чланови управних тела политичких странака;
6. нису изабрана или именована лица у државним органима;
7. не раде у органима јавне управе.

Пријаве кандидата се достављају путем обрасца доступног на страницама Министарства. Пријаву шаље ОЦД која номинује кандидата, заједно са свим додатним документима о организацији.

Приликом пријаве, организације морају приложити:

* Испуњеност критеријума 1, 2 и 3, провериће Комисија увидом у регистре које води Агенција за привредне регистре и други надлежни органи.
* профил организације који ће садржавати: визију, мисију и циљеве, главне активности и за последњих пет година доставити: кратак опис завршених пројеката, листу публикација везаних за теме/мандат савета, листу учешћа у радним групама, листу за чланство и учешће у домаћим и међународним мрежама/асоцијацијама, информације о организационој структури и друге информације које могу бити од значаја за рад Савета;
* Информацију о броју запослених и приказ организационе структуре, и доступни технички капацитети (канцеларијски простор за рад, средства за рад и сл.)
* Препоруке за организацију и предложеног кандидата од других пет (5) организација или кандидатура подржана од пет (5) организација.

Пратећа документа за кандидате:

* биографија кандидата са референцама о активностима наведеним у критеријумима, као и сажетак биографије који ће бити објављен током гласања;
* план рада и начина на који ће номиновани представник реализовати доприносе у раду Савета и план координације и комуникације са цивилним сектором;
* писмена потврда о активном раду кандидата (професионалном, или волонтерском) у цивилном друштву у посљедњих седам година, потписана од стране организације(а) која је номиновала кандидата или других организација (претходно искуство).
* мотивационо писмо кандидата са референцама на приоритетна питања од интереса за подстицајно окружење за развој цивилног друштва и план за комуникацију са осталим ОЦД.

Уколико организацији и кандидату недостаје неки од докумената, Комисија ће им дати рок од 48 сати да комплетирају документацију. Уколико се сва документа не доставе у овом року, пријава ће се сматрати неважећом.

Министарство, у року од 8 дана од истека рока за пријаву путем јавног позива на својој wеб страници објављује извештај о пријављеним организацијама, попис кандидата који испуњавају услове јавног позива, као и сажетке биографија, мотивациона писма сваког кандидата и план за комуникацију са осталим ОЦД. Организације имају рок од 15 дана да дају свој глас једном кандидату. Кандидати морају бити унапред обавештени да ће им се сажетак биографије објавити на wеб страници Министарства.

Десет кандидата који добију највише гласова се предлажу за именовање за члана Савета.

Читав поступак избора чланова Савета мора бити отворен и транспарентан и може се у свим фазама пратити преко wеб странице Министарства. Примљене пријаве треба административно и технички прегледати од стране Министарства које је одговорно за управљање процесом.

Састављању извештаја из административне провере и листе кандидата за избор чланова првог састава Савета, поред Министарства, присуствују и два представника ОЦД које су се пријавиле на позив Министарства. У следећим изборима чланова Савета, приликом израде извештаја и листе кандидата за избор нових чланова Савета, осим Министарства, присутна су и два члана Савета из реда организација претходног састава.

Посебно је важно у периоду истицања номинација и објављивања номинација, а пре гласања, да кандидати чије су номинације одбијене (неважеће) имају право приговора у одређеном року (нпр. осам радних дана).

Мандат Савета траје три године. Сваки члан има право на ре-избор (највише два узастопна).

*Опције за разматрање током консултација:*

1. *Да у процесу административне провере и састављање листе кандидата за избор чланова првог састава Савета, не буду укључени представници ОЦД, како би се избегла ситуација да неко остане без могућности да буде члан Савета.*
2. *Да нема право на ре-избор.*
3. *Да има неограничено право ре-избора.*
4. *Полази се од претпоставке да је предложена процедура за избор кандидата најотворенија, али током консултација могу се разматрати још две опције:*
5. *ОЦД кандидују своје представнике/чланове за чланове Савета за које сматрају да испуњавају критеријуме из Јавног позива. Комисија разматра и вреднује пријаве додељујући им одговарајући број бодова на основу критеријума и начина бодовања утврђених Јавним позивом. Након вредновања свих пријава, само они које имају нпр. 75 и више бодова од максималних 100, сврставају се на Листу кандидата која се ставља на гласање од стране свих регистрованих ОЦД. За чланство у Савету бира се 10 кандидата који добију највећи број гласова, а свака ОЦД може гласати само за једног кандидата.*
6. *Опција 3: ОЦД кандидују своје представнике/чланове за чланове Савета за које сматрају да испуњавају критеријуме из Јавног позива с тим да сваку кандидатуру у старту мора да подржи најмање нпр. 30 регистрованих ОЦД. Након утврђивања испуњености формалних услова, укључујући и довољну подршку кандидатури, Комисија спроводи вредновање кандидатура на основу критеријума и начина бодовања који су утврђени у Јавном позиву бирајући само између оних који су испунили утврђени праг подршке. За чланство у Савету бира се 10 кандидата који добију највећи број бодова од стране Комисије.*
1. Kао што су: Европске смернице за развој цивилног друштва у ИПА земљама, УСАИД Индекс одрживости, Матрице за подстицајно окружење за развој цивилног друштва и др. [↑](#footnote-ref-1)